ai4bharat/Pralekha huggingface dataset:
ரசாயனம் மற்றும் உரங்கள் அமைச்சகம்
இஃப்கோ மற்றும் சிக்கிம் அரசின் சிஃப்கோ இடையேயான கூட்டு முயற்சியால் சிக்கிமின் ரங்போ நகரத்தில் ஒருங்கிணைந்த உணவு பதப்படுத்துதல் கட்டிடம் அமைக்கும் பணி துவக்கம்
இந்திய விவசாயிகள் உரக் கூட்டுறவு நிறுவனமான இஃப்கோ மற்றும் சிக்கிம் இஃப்கோ கரிம நிறுவனம்  இடையேயான கூட்டு முயற்சியின் பலனாக சிக்கிம் மாநிலத்தின் ரங்போ நகரத்தில் உணவு பதப்படுத்துதல் கட்டிடம் அமைக்கும் பணி நேற்று துவங்கியது. அடுத்த வருடம் அக்டோபர் மாதம் இந்த பணிகள் நிறைவடைந்து அதன் பிறகு அங்கே உற்பத்தி துவங்கும். 50 கோடி ரூபாய் மதிப்பில் இந்த இரண்டு உணவு பதப்படுத்துதல் கட்டிடங்கள் அமைக்கப்படுகின்றன.
மத்திய வேளாண் அமைச்சர் திரு நரேந்திர சிங் தோமர் முன்னிலையில், சிக்கிம் மாநில முதலமைச்சர் திரு பவன் சிங் தமங், கடந்த ஆண்டு இந்த கட்டிடங்களுக்கு அடிக்கல் நாட்டினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666098
----
(Visitor Counter : 105
கலாசாரத்துறை அமைச்சகம்
கலா சன்ஸ்கிருதி விகாஸ் யோஜனா' என்னும் மத்திய துறை திட்டத்தின் பல்வேறு கூறுகளின் கீழ் நடத்தப்படும் மெய்நிகர்/ஆன்லைன் கலாச்சார நிகழ்ச்சிகளுக்கான வழிகாட்டுதல்களை கலாச்சார அமைச்சகம் வெளியிட்டது
கண்காட்சிகள், நிகழ்ச்சிகள் உள்ளிட்ட கலை மற்றும் கலாச்சாரத் துறையின் செயல்பாடுகளின் மீது குறிப்பிடத்தகுந்த பாதிப்பை கொவிட் பெருந்தொற்று ஏற்படுத்தியுள்ளது.
இதை கருத்தில் கொண்டு, நிகழ்ச்சிகளை முறையாக ஆவணப்படுத்தி அவற்றை டிஜிட்டல் தளங்களில் நடத்துவதற்கான நடவடிக்கைகளை கலாச்சார அமைச்சகம் மற்றும் அதன் கலைஞர்கள் மற்றும் நிறுவனங்கள் எடுத்து வருகின்றனர்.
இதன் தொடர்ச்சியாக, 'கலா சன்ஸ்கிருதி விகாஸ் யோஜனா' என்னும் மத்திய துறை திட்டத்தின் பல்வேறு கூறுகளின் கீழ் நடத்தப்படும் மெய்நிகர்/ஆன்லைன் கலாச்சார நிகழ்ச்சிகளுக்கான வழிகாட்டுதல்களை கலாச்சார அமைச்சகம் வெளியிட்டுள்ளது.
குறைந்த அளவிலான பார்வையாளர்களைக் கொண்டு நிகழ்ச்சிகளை நடத்த சமீபத்தில் அனுமதிக்கப்பட்ட போதிலும், மெய்நிகர் முறையில் 'கலா சன்ஸ்கிருதி விகாஸ் யோஜனா' திட்டத்தின் கீழ் ஏற்கனவே ஒப்புதல் அளிக்கப்பட்ட நிகழ்ச்சிகளுக்காகவும், கலைஞர்களுக்கு உதவுவதற்காகவும் இந்த வழிகாட்டுதல்களை அமைச்சகம் வெளியிட்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1665035
(Visitor Counter : 216
உள்துறை அமைச்சகம்
கிரேக்கத்தின் மதிப்புமிக்க 'தி கிராண்ட் கிராஸ் ஆஃப் தி ஆர்டர் ஆஃப் ஹானர்' விருது பெற்றதற்காக பிரதமர் திரு. நரேந்திர மோடிக்கு மத்திய உள்துறை அமைச்சரும், கூட்டுறவுத் துறை அமைச்சருமான திரு. அமித் ஷா வாழ்த்து தெரிவித்துள்ளார்
கிரேக்கத்தின் மதிப்புமிக்க 'தி கிராண்ட் கிராஸ் ஆஃப் தி ஆர்டர் ஆஃப் ஹானர்' விருது பெற்றதற்காக பிரதமர் திரு. நரேந்திர மோடிக்கு மத்திய உள்துறை அமைச்சரும், கூட்டுறவுத் துறை அமைச்சருமான திரு. அமித் ஷா வாழ்த்து தெரிவித்துள்ளார்.
"சமூகங்களை இணைத்தல், இதயங்களை இணைத்தல், தமது தனித்துவமான ராஜீய செயல்பாடுகளால் நாடுகளை ஒன்றிணைத்தல் என்பதற்காகப் பிரதமர் திரு நரேந்திர மோடி அவர்கள் ஒன்றன்பின் ஒன்றாக பல்வேறு நாடுகளிலிருந்து கௌரவத்தைப் பெற்றுவருகிறார். ஒரு நாட்டிலிருந்து மோடி அவர்கள் பெறும் பாராட்டு நாட்டின் ஒவ்வொரு குடிமகனுக்கும் பெருமையாகும். இந்த விருதுகள் நாட்டின் பெருமிதத்தை உயர்த்துகின்றன. கிரேக்கத்தின் மதிப்புமிக்க 'தி கிராண்ட் கிராஸ் ஆஃப் தி ஆர்டர் ஆஃப் ஹானர்' விருது பெற்ற மோடி அவர்களுக்கு எனது மனமார்ந்த வாழ்த்துகள்” என்று உள்துறை அமைச்சர் தமது ட்வீட்டர் பதிவில் கூறியுள்ளார்.
விவசாயத்துறை அமைச்சகம்
பொது முடக்கக் காலத்தில் வேளாண்மை, அதுதொடர்பான துறைகளை ஊக்குவிக்க வேளாண்மை, கூட்டுறவு மற்றும் விவசாயிகள் நலத் துறை மேற்கொண்ட முயற்சிகள்
பொது முடக்கக் காலத்தின்போது, விவசாயம் மற்றும் அது தொடர்பான பணிகள் அடிமட்ட அளவில் நடைபெறுவதற்கு வழிவகை செய்ய மத்திய அரசின் வேளாண்மை, கூட்டுறவு மற்றும் விவசாயிகள் நலத் துறை பல்வேறு நடவடிக்கைகளை மேற்கொண்டுள்ளது.
(- பொது முடக்கத்தின் போது பயிர் மென்பொருளை மத்திய பூச்சிக்கொல்லி வாரியம் மற்றும் பதிவுக் குழுவினர் பயன்படுத்த நடவடிக்கை எடுக்கப்பட்டுள்ளது. இதன்படி, வல்லுநர்கள் / அதிகாரிகள் வீட்டிலிருந்தே பணியாற்றியபடி, தனியார் இணைய மெய்நிகர் சான்றிதழ் உள்ளிட்டவற்றை வழங்க ஏற்பாடு செய்யப்பட்டுள்ளது.
- இதுநாள் வரை, 1.25 லட்சம் டன்களுக்கும் மேலான பல்வேறு ரசாயனங்களை இறக்குமதி செய்வதற்காக 33 இறக்குமதி சான்றிதழ்களை மத்திய பூச்சிக்கொல்லி வாரியம் மற்றும் பதிவுக் குழுவினர் வழங்கியுள்ளனர். பூச்சிக்கொல்லிகளை ஏற்றுமதி செய்வதற்காக 189 சான்றிதழ்கள் வழங்கப்பட்டுள்ளன. பூச்சிக்கொல்லிகளை உள்நாட்டிலேயே தயாரிப்பதற்காக பல்வேறு பிரிவுகளில் 1,263 பதிவுச் சான்றிதழ்கள் வழங்கப்பட்டுள்ளன.
- பொது முடக்கம் காரணமாக, கரீஃப் பயிர்கள்-2020 குறித்த தேசிய கருத்தரங்கை ஏப்ரல் 16ம் தேதி காணொலிக்காட்சி மூலம் நடத்த வேளாண் துறை முடிவுசெய்துள்ளது.
- வேளாண் பொருட்களை எடுத்துச் செல்வது, பொது முடக்கக் கால அனுமதிச்சீட்டுகளை வழங்குவது, பேக்கேஜிங் தொழிற்சாலைகள் தொடர்பாக எழும் பிரச்சினைகளுக்கு தீர்வுகாண வேளாண்மை மற்றும் பதப்படுத்தப்பட்ட உணவுப் பொருட்கள் ஏற்றுமதி மேம்பாட்டு ஆணையம் பல்வேறு முயற்சிகளை மேற்கொண்டுள்ளது.
- அத்தியாவசியப் பொருட்கள் விநியோகத்துக்காக 236 சிறப்பு சரக்கு ரயில்களை இயக்க  67 வழித்தடங்களை ரயில்வே அறிமுகப்படுத்தியுள்ளது.
பாதுகாப்பு அமைச்சகம்
இந்தியக் கடலோரக் காவல்படையின் கடல் ரோந்துக் கப்பல் ‘சர்தக்’ அறிமுகம்
இந்தியக் கடலோரக் காவல்படையின், கடல் ரோந்துக் கப்பல் இன்று அறிமுகப்படுத்தப்பட்டது. இதற்கு பாதுகாப்புச் செயலர் டாக்டர். அஜய்குமாரின் மனைவி திருமதி.வீணா அஜய்குமார் ‘சர்தக்’ என்று பெயர் சூட்டினார். கோவா கப்பல் தள நிறுவனம்  தளம் 1236, இல் நடைபெற்ற, இந்தக் கப்பலை அறிமுகப்படுத்தும் விழா, புதுதில்லியில் உள்ள கடலோரக் காவல்படைத் தலைமையகத்தில், காணொளி மாநாடு மூலமாக நடத்தப்பட்டது. கோவிட்-19 பெருந்தொற்று தொடர்பான அனைத்து மத்திய அரசு விதிமுறைகளும் பின்பற்றப்பட்டு, இந்நிகழ்ச்சி நடைபெற்றது பாதுகாப்புச் செயலர் டாக்டர்.அஜய்குமார்; இந்தியக் கடலோரக் காவல் படையின் தலைமை இயக்குநர் திரு.கே.நடராஜன்; ஜி எஸ் எல் அமைப்பின் தலைவர் நிர்வாக இயக்குநர்; மத்தியப் பாதுகாப்பு அமைச்சகத்தின் மூத்த அதிகாரிகள் ஆகியோர் இந்நிகழ்ச்சியில் பங்கேற்றனர். கடல் ரோந்து கப்பல் சர்தக் இதுபோன்ற ஐந்து கப்பல்களில் நான்காவதாகும். பிரதமர் திரு.நரேந்திர மோடியின் தொலைநோக்குப் பார்வையான, “இந்தியாவில் தயாரிப்போம்” என்பதற்கேற்ப இக்கப்பல் கோவா கப்பல் தள நிறுவனம்  நிறுவனத்தில் வடிவமைக்கப்பட்டு உள்நாட்டிலேயே தயாரிக்கப்பட்டது. நாவிகேஷன் தொலைத்தொடர்புக் கருவிகள், சென்சார்கள், இயந்திரங்கள் போன்ற பல கருவிகளும் இந்த கப்பலில் பொருத்தப்பட்டுள்ளன. 105 மீட்டர் நீளம் கொண்ட இந்தக் கப்பல் சுமார் 2350 டன் எடையைச் சுமக்கக் கூடியது. 9100 கிலோவாட் டீசல் எஞ்சின்கள் இரண்டு, இக்கப்பலில் உள்ளன. இதனால் அதிகபட்சமாக 26 நாட் வரையிலான வேகத்தில் செல்ல முடியும். 6000 நாட்டிக்கல் மைல் வரை தாக்குப் பிடிக்கக்கூடிய திறன் கொண்டது. நவீன கருவிகளும், அமைப்புகளும் பொருத்தப்பட்டு மிக அதிக தொலைவை சென்றடையும் திறன் கொண்ட இந்தக் கப்பல் அதிகாரங்கள் கொடுக்கக்கூடிய தளமாகச் செயல்படும் திறன் கொண்டது. கடலோரக் காவல் படையின் திட்டப்பணிகளை நிறைவேற்ற வல்லது. இரண்டு எஞ்சின்கள் கொண்ட ஹெலிகாப்டர் ஒன்று, ஏறி இறங்குவதற்கான வசதி; நான்கு அதிவிரைவுப் படகுகள்; விரைவாக ஏறிச் செல்லவும், கண்டுபிடிப்பதற்கான செயல்பாடுகள் மீட்புப்பணிகள் ஆகியவற்றை மேற்கொள்வதற்கும் விரைந்து ஏறிச் செல்லக்கூடிய விரிவுபடுத்தப்பட கூடிய படகு ஒன்று ஆகியவற்றை எடுத்துச் செல்லும் அளவிற்கு இந்தக் கப்பல் வடிவமைக்கப்பட்டுள்ளது. கடலில் எண்ணெய் கொட்டி மாசு ஏற்பட்டால் அதை சமாளிக்கும் வகையில், மாசு எதிர்கொள்ளும் கருவியும் இந்தக் கப்பலில் எடுத்துச் செல்லப்படும்.
-----
(Visitor Counter : 171
அறிவியல் மற்றும் தொழில்நுட்பத்துறை
இந்தியா - அமெரிக்கா இடையே முக்கியத்துவம் வாய்ந்த எரிசக்தி ஒத்துழைப்பின் மிகப்பெரும் சாதனைகள், ஒத்துழைப்புக்கான புதிய துறைகளுக்கு முன்னுரிமை அளித்தல் குறித்த அமைச்சர்கள் மட்டத்திலான ஆலோசனை.
மாற்றியமைக்கப்பட்ட மின் உற்பத்தி குறித்த ஆராய்ச்சிக்கான புதிய முறைகளை இந்தியாவும், அமெரிக்காவும் அறிவித்துள்ளன. இவை அதிமுக்கியமான கரியமிலவாயு  மின்சுழற்சி மற்றும் கார்பனை ஈர்த்தல், பயன்படுத்துதல் மற்றும் சேமிப்பது  உள்ளிட்ட அதிநவீன நிலக்கரித் தொழில்நுட்பங்கள் அடிப்படையில் இருக்கும்.
இந்தியா - அமெரிக்கா இடையே முக்கியத்துவம் வாய்ந்த எரிசக்தி ஒத்துழைப்பின் முன்னேற்றங்கள், முக்கிய சாதனைகளைப் பட்டியலிடுவது, ஒத்துழைப்புக்கான புதிய பகுதிகளைத் தேர்வு செய்வது ஆகியவை குறித்து ஜூலை 17, 2020-இல் நடைபெற்ற அமைச்சர்கள் மட்டத்திலான காணொளி ஆலோசனைக் கூட்டத்தில் இந்த முடிவு எடுக்கப்பட்டது. இந்தக் கூட்டத்துக்கு அமெரிக்க எரிசக்தித் துறை அமைச்சர் டான் புரூய்லெட்டே, இந்திய பெட்ரோலியம், இயற்கை எரிவாயு மற்றும் உருக்குத் துறை அமைச்சர் திரு.தர்மேந்திர பிரதான் ஆகியோர் தலைமை வகித்தனர்.
இந்தக் கூட்டத்தில் அமெரிக்க எரிசக்தித் துறை அமைச்சர், இந்தியப் பெட்ரோலியம், இயற்கை எரிவாயு மற்றும் உருக்குத்துறை அமைச்சர் ஆகியோரைத் தவிர, இந்தியாவுக்கான அமெரிக்கத் தூதர் கென்னத் ஐ ஜஸ்டர், அமெரிக்காவுக்கான இந்தியத் தூதர் தரண்ஜித் சிங் சாந்து, அறிவியல், தொழில்நுட்பத்துறைச் செயலாளர் பேராசிரியர் அசுதோஷ் சர்மா மற்றும் துறை அதிகாரிகள் கலந்துகொண்டனர்.
விவாதிக்கப்பட்ட முக்கிய அம்சங்கள்
அதிமுக்கியமான கரியமிலவாயு  மின் சுழற்சி மற்றும் கார்பனை ஈர்த்தல், பயன்படுத்துதல், சேமித்தல்  உள்ளிட்ட அதிநவீன நிலக்கரித் தொழில்நுட்பங்கள் அடிப்படையில் மாற்றியமைக்கப்பட்ட மின் உற்பத்தி குறித்த ஆராய்ச்சிக்கான புதிய பகுதிகள் அறிவிக்கப்பட்டன.
பொலிவுறு மின்கட்டமைப்பு மற்றும் எரிசக்தி சேமிப்பு பணிகளை 30 இந்திய மற்றும் அமெரிக்க நிறுவனங்களைக் கொண்ட கூட்டமைப்பு செயல்படுத்தும்.
சமூகத்தால் ஏற்றுக்கொள்ளத்தக்க பொலிவுறு மின் கட்டமைப்பு முறைகள், பகிர்ந்தளிக்கப்பட்ட எரிசக்தி ஆதாரங்கள், பகிர்மான நிறுவனங்கள் என்ற முறையில் பகிர்மான அமைப்பு முறைகளின் ஒருங்கிணைந்த தீர்வு முறை மற்றும் தற்போதைய பங்கு ஆகியவற்றுக்கான கொள்கை முடிவுகள்
தூய்மையான நிலக்கரித் தொழில்நுட்பங்கள், அதிமுக்கியத்துவம் வாய்ந்த கார்பன் டையாக்சைடு  மின்சுழற்சிகள் மற்றும் கார்பனை ஈர்த்தல், பயன்படுத்துதல் மற்றும் சேமித்தல்  ஆகிய தொழில்நுட்பங்களில் ஒருங்கிணைந்து செயல்படுவதற்குப் பொது முக்கியத்துவம் அளித்தல்.
(Visitor Counter : 157
PIB Headquarters
சென்னை விமான நிலையத்தில் பதப்படுத்தப்பட்ட சுறா செவிள் துடுப்புகளை சுங்கத்துறையினர் பறிமுதல் செய்தனர்
சென்னை விமான நிலையத்திலிருந்து சிங்கப்பூருக்கு விலங்குகள் அல்லது கடல்வாழ் உயிரினங்கள் கடத்தப்படலாம் என கிடைத்த உளவுத் தகவல் அடிப்படையில் கடந்த திங்களன்று சோதனைகள் மேற்கொள்ளப்பட்டன. அப்போது புறப்படும் பகுதியில் அட்டைப் பெட்டியுடன் ஒருநபர் சந்தேகப்படும் வகையில் நடமாடிக் கொண்டிருப்பது கண்டறியப்பட்டது.
அவர், குடிபெயர்வு சோதனைக்கு உட்பட்டு, பின்னர் பாதுகாப்பு சோதனை நடத்தப்படும் போதும் உன்னிப்பாக கண்காணிக்கப்பட்டார். அவரது பாஸ்போர்ட் மற்றும் பயணச்சீட்டின் மூலம் அவரது பெயர் பஷீர் அகமது  என்பதும், இண்டிகோ ஏர்லைன்ஸ் விமானம் மூலம் சிங்கப்பூர் செல்லவிருந்ததும் தெரியவந்தது. அவரது அட்டைப்பெட்டி பற்றி விசாரிக்கப்பட்ட போது, முன்னுக்குப்பின் முரணாக பதிலளித்தார். இதையடுத்து, விரிவான சோதனைக்கு உட்படுத்தப்பட்டது. அட்டைப்பெட்டியை திறந்த போது, எட்டு கிலோ எடையுள்ள பிளாஸ்டிக் இழையிலான பை இருப்பது கண்டுபிடிக்கப்பட்டது. அவற்றில் சுறா மீனின் செவிள் துடுப்புகள் என சந்தேகிக்கப்படும் பொருட்கள் இருந்தன.
இவற்றை வனவிலங்குகள் குற்றத்தடுப்புப் பிரிவு அதிகாரிகள் சோதனை செய்து பதப்படுத்தப்பட்ட சுறாவின் செவிள் துடுப்புகள் என சான்றிதழ் அளித்தனர். வெளிநாட்டு வர்த்தகக் கொள்கையின்படி, இவற்றின் ஏற்றுமதி தடை செய்யப்பட்டிருப்பதால், ரூ.4.5 லட்சம் மதிப்புள்ள எட்டுகிலோ எடை கொண்ட சுறாவின் செவிள் துடுப்புகள் சுங்கத் துறையினரால் பறிமுதல் செய்யப்பட்டன.
இவற்றைப் பயன்படுத்தி வெளிநாடுகளில் உள்ள உயர்நிலை உணவகங்களில் தயாரிக்கப்படும் சூப் மிகவும் விலை உயர்ந்ததாகும். நல்ல ஆரோக்கியம் அளிப்பதாகவும், வளத்தின் அடையாளமாகவும் இவற்றை சீனர்கள் கருதுகின்றனர். இவ்வாறு சுறா மீனின் செவிள் துடுப்புகள் அகற்றப்படுவது அவற்றின் இனப்பெருக்கத்தை குறைத்துவிடும்.
சுறா மீன் செவிள் துடுப்புகள் பறிமுதல் தொடர்பாக மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் அலுவலக செய்திக்குறிப்பு தெரிவிக்கிறது.
ஆயுஷ்
பொது அக்கறை உள்ள துறைகளில் இணைந்து செயல்பட ஆயுஷ் அமைச்சகம், சிஎஸ்ஐஆர் மற்றும் ஐசிஏஆர் இடையே முத்தரப்பு ஒப்பந்தம்: மூலிகை ஆராய்ச்சி தொடர்பான வேளாண் தொழில்நுட்பங்கள் மேம்படும்
மூலிகை ஆராய்ச்சி தொடர்பான வேளாண் தொழில்நுட்பங்கள் மேம்படுத்ததுவும், மனிதர்களுக்கும், விலங்குகளுக்கு பயனளிக்கும் வகையில் அதன் மதிப்புக் கூட்டுப் பொருட்களை உருவாக்குவதில் இணைந்து செயல்படவும் சிஎஸ்ஐஆர் மற்றும் ஐசிஏஆர் அமைப்புடன் முத்தரப்பு புரிந்துணர்வு ஒப்பந்தத்தில், ஆயுஷ் அமைச்சகம் கையெழுத்திட்டது.
இந்த ஒப்பந்தத்தில் ஆயுஷ் அமைச்சகச் செயலாளர் வைத்தியா ராஜேஷ் கொடேச்சா, ஐசிஏஆர் தலைமை இயக்குனர் டாக்டர் த்ரிலோசன் மொஹபத்ரா, சிஎஸ்ஐஆர் தலைமை இயக்குனர் டாக்டர் சேகர் சி.மாண்டே ஆகியோர் கையெழுத்திட்டனர்.
இந்தியப் பாரம்பரிய வேளாண் முறைகளின் அறிவாற்றலைப் பெற்று, நாட்டின் சமூகப் பொருளாதார வளர்ச்சிக்கு உதவும் வகையில் மதிப்பீடு செய்து, ஆராய்ச்சி மற்றும் மேம்பாட்டுப் பணிகளை மேற்கொள்வதுதான் இந்த முத்தரப்பு ஒப்பந்தத்தின் முக்கிய நோக்கம்.
இந்நிழ்ச்சியில், ஆயுஷ் அமைச்சக செயலாளர் வைத்தியா ராஜேஷ் மொடேச்சா, விரிக்ஸ்ஆயுர்வேதம், மிரிக்ஆயுர்வேதம் போன்றவற்றில் மதிப்பு மிக்க பாரம்பரிய அறிவு பற்றி விளக்கினார். மனிதர்களுக்கு மட்டும் அல்லாது விலங்குகளுக்கும், தாவரங்களுக்கும் பயன் அளிக்கும் வகையில் ஒருங்கிணைந்த விவசாயத்தை மேற்கொள்ள, பாரம்பரிய அறிவியல் நடைமுறைகளை மதிப்பீடு செய்வதில் ஒத்துழைப்பு முக்கியமானது என அவர் கூறினார். ஆயுர்வேத உணவு மற்றும் 2023-ல் சர்வதேச தினைகள் ஆண்டை கொண்டாடுவது குறித்தும் அவர் பேசினார். இந்தியாவின் பாரம்பரிய உணவுகள் அடிப்படையில் ஆரோக்கியமான உணவுப் பழக்கவழக்கங்களை ஊக்கவிப்பதில் முத்தரப்புப் பங்கு குறித்தும் அவர் பேசினார்.
இந்நிகழ்ச்சியில் பேசிய ஐசிஏஆர் தலைமை இயக்குனர் டாக்டர் த்ரிலோசன் மொஹபத்ரா, உணவு மற்றும் வேளாண்மை குறித்த தேசிய இலக்ககுகளை உறுதி செய்வதில், இந்த முத்தரப்பு ஒப்பந்தம் கையெழுத்து, வரலாற்று முக்கியத்துவம் வாய்ந்ததுஎன்றார்.
கோவிட்-19 பெருந்தொற்று சமயத்தில், பாரம்பரிய மருந்துகளை ஊக்குவித்ததில் தோட்டக்கலை உட்பட வேளாண் துறையில் சிஎஸ்ஐஆர், ஐசிஏஆர், ஆயுஷ் அமைச்சகம் ஆகியவற்றை சிஎஸ்ஐஆர் தலைமை இயக்குனர் டாக்டர் சேகர் சி. மாண்டே பாராட்டினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1803909
உள்துறை அமைச்சகம்
அமைதியான மற்றும் வளமான வடகிழக்கு இந்தியா என்ற பிரதமர் திரு.நரேந்திர மோடியின் தொலைநோக்குப் பார்வையை உணர்ந்து, ஆயுதப்படை சிறப்பு அதிகாரச் சட்டத்தின்  கீழ் நாகாலாந்து, அசாம் மற்றும் மணிப்பூர் ஆகிய மாநிலங்களில் பதற்றமான பகுதிகளைக் குறைக்க மத்திய அரசு மீண்டும் முடிவு
பிரதமர் திரு நரேந்திர மோடியின் தலைமையில் மத்திய அரசு எடுத்துள்ள பயனுள்ள நடவடிக்கைகளால், வடகிழக்கு மாநிலங்களில் பாதுகாப்பில் குறிப்பிடத்தக்க முன்னேற்றம் ஏற்பட்டு வளர்ச்சியின் வேகம் அதிகரித்துள்ளது. 2014-ம் ஆண்டுடன் ஒப்பிடுகையில், 2022-ம் ஆண்டில் தீவிரவாதச் சம்பவங்கள் 76% குறைந்துள்ளது. அதே போன்று பாதுகாப்புப் பணியாளர்கள் மற்றும் பொதுமக்களின் இறப்புகள் முறையே 90% மற்றும் 97% குறைந்துள்ளன.
வரலாற்றுச் சிறப்புமிக்க நடவடிக்கையாக, பல ஆண்டுகளுக்குப் பிறகு, ஏப்ரல் 2022 முதல் மத்திய அரசு, நாகாலாந்து, அசாம் மற்றும் மணிப்பூரில் ஆயுதப்படை சிறப்பு அதிகாரச் சட்டத்தின்  கீழ் பதற்றம் மிகுந்த பகுதிகளைக் குறைத்தது. தற்போது மீண்டும் 2023 ஏப்ரல் 1-ம் தேதி முதல், இந்த மூன்று மாநிலங்களில் ஆயுதப்படை சிறப்பு அதிகாரச் சட்டத்தின் கீழ் உள்ள பதற்றம் மிகுந்த பகுதிகள் மேலும் குறைக்கப்படவுள்ளன. வடகிழக்கு மாநிலங்களின் பாதுகாப்பில் ஏற்பட்டுள்ள முன்னேற்றத்தைக் கருத்தில் கொண்டு இந்த முடிவு எடுக்கப்பட்டுள்ளதாக மத்திய உள்துறை அமைச்சர் திரு.அமித் ஷா தெரிவித்தார்.
பிரதமர் நரேந்திர மோடி தலைமையிலான அரசின் கொள்கைகளில் நம்பிக்கை கொண்டு தீவிரவாதக் குழுக்கள் வன்முறையைக் கைவிட்டுள்ளன. 2014-ம் ஆண்டு முதல் இதுவரை 7,000 கிளர்ச்சியாளர்கள் சரணடைந்துள்ளனர்.
கடந்த 4 ஆண்டுகளில், அமைதியான, வளமான மற்றும் வளர்ந்த வடகிழக்கு மாநிலங்கள் என்ற பிரதமர் மோடியின் கனவை நனவாக்க, உள்துறை அமைச்சகம் பல வரலாற்றுச் சிறப்புமிக்க ஒப்பந்தங்களில் கையெழுத்திட்டுள்ளது.
2019-ம் ஆண்டு ஆகஸ்ட்டில் திரிபுராவில் NLFT  உடன் ஒப்பந்தம் கையெழுத்தானது.
2019-ம் ஆண்டு ஜனவரியில் போடப்பட்ட போடோ ஒப்பந்தம், அசாமின் 50 ஆண்டுகளாக இருந்த போடோ பிரச்சனைக்கு தீர்வு கண்டுள்ளது.
2020-ம் ஆண்டு ஜனவரியில் பல ஆண்டுகளாக இருந்த புரு-ரியாங் அகதிகள் நெருக்கடியைத் தீர்க்க ஒப்பந்தம் கையெழுத்தானது.
2021-ம் ஆண்டு செப்டம்பரில், கர்பி-ஆங்லாங் ஒப்பந்தம், அசாமின் கர்பி பகுதியில் நீண்டகாலமாக நிலவி வந்த சர்ச்சையைத் தீர்த்தது.
2022-ம் ஆண்டு செப்டம்பரில், அசாம் பழங்குடியினருடன் ஒரு ஒப்பந்தம் கையெழுத்தானது.
பிரதமர் திரு.நரேந்திர மோடிக்கு நன்றி தெரிவித்த மத்திய உள்துறை அமைச்சர் திரு.அமித் ஷா, வடகிழக்கு மாநில மக்களின் வாழ்வில் இந்த நல்ல மாற்றத்தைக் கொண்டு வந்ததற்காகவும், இப்பகுதியை மற்ற மக்களின் இதயங்களுடன் இணைத்ததற்காகவும் பிரதமர் மோடிக்கு தனது நன்றியைத் தெரிவிப்பதாகக் கூறியுள்ளார்.
உள்துறை அமைச்சகம்
வங்காள விரிகுடாவிலிருந்து வரவிருக்கும் புயலை எதிர்கொள்வதற்கான ஆயத்த நிலைகள் குறித்த தேசிய இடர் மேலாண்மைக் குழுவின்  பரிசீலனைக் கூட்டத்தில் அமைச்சரவை செயலர் தலைமை வகித்தார்.
வங்காள விரிகுடாவிலிருந்து வரவிருக்கின்ற புயலை எதிர்கொள்வதற்கான ஆயத்த நடவடிக்கைகள் குறித்து பரிசீலிப்பதற்காக அமைச்சரவைச் செயலர் திரு ராஜீவ் கவுபா தலைமையிலான, தேசிய இடர் மேலாண்மைக் குழுவின் , கூட்டம் இன்று நடைபெற்றது.
வங்காள விரிகுடா பகுதியில் உருவாகியுள்ள ஆழ்ந்த காற்றழுத்தத் தாழ்வு மண்டலம், மேலும் வலுவடைந்து சூறாவளிப் புயலாக மாறி 2020 மே 20, அன்று ஒடிசா மற்றும் மேற்கு வங்கத்தில் கரையைக் கடக்கும் என்று எதிர்பார்க்கப்படுவதாக இந்திய வானியல் ஆய்வுத் துறை தெரிவித்தது. மிக வேகமாக பலத்த காற்று வீசும் என்றும், கடலில் பெருத்த அலைகள் இருக்கும் என்றும், பலத்த மற்றும் மிக பலத்த மழை பெய்யக்கூடும் என்று எதிர்பார்க்கப்படுகிறது.
இந்த சூறாவளிப் புயலின் காரணமாக ஏற்படக்கூடிய நிலைமைகளைச் சமாளிப்பதற்குத் தயாரான நிலையில் இருப்பதாக, சம்பந்தப்பட்ட மாநில அரசு அதிகாரிகள் கூட்டத்தின் போது உறுதியளித்தனர். மீனவர்கள் கடலுக்குள் செல்ல வேண்டாம் என்று மாநில அரசுகள் மீனவர்களை எச்சரித்துள்ளன. பாதிக்கப்படக் கூடியவர்களுக்கான முகாம்களும் தயார் செய்யப்பட்டுள்ளன. மக்கள் பாதிப்படையாத வண்ணம், மக்களை வெளியேற்றுவதற்கான இடங்களும் அடையாளம் காணப்பட்டுள்ளன
தேசிய பேரிடர் நிவாரணப் படை, இராணுவப்படை மற்றும் இந்தியக் கடலோரக் காவல்படை ஆகியவை தயார் நிலையில் வைக்கப்பட்டுள்ளன. இவை மாநில அரசு அதிகாரிகளுடன் ஒருங்கிணைந்து செயல்பட்டு வருகின்றன. அவர்கள் போதுமான அளவிற்கு தங்களை ஆயத்தப்படுத்திக் கொண்டு வருகிறார்கள்.
மாநில அரசுகளுடனும், சம்பந்தப்பட்ட மத்திய முகமைகளுடனும் மத்திய உள்துறை அமைச்சகம் தொடர்ந்து தொடர்பில் உள்ளது. தற்போதைய நிலைமை குறித்தும், காப்பாற்றுதல் மற்றும் நிவாரணப் பணிகளுக்கான ஆயத்த நிலை குறித்தும், அமைச்சரவைச் செயலர் பரிசீலித்தார். தேவையான உடனடி உதவிகள் அனைத்தும் வழங்கப்பட வேண்டும் என்றும் அவர் உத்தரவிட்டார்.
(Visitor Counter : 110
நிதி அமைச்சகம்
மத்திய அரசு ஊழியர்களுக்கு அகவிலைப்படி கூடுதல் தவணை கடந்த ஜூலை 1ம் தேதி முதல் வழங்க மத்திய அமைச்சரவை ஒப்புதல்
மத்திய அரசு ஊழியர்களுக்கு அகவிலைப்படி உயர்வு கூடுதல் தவணை அளிக்கவும், ஓய்வூதியதாரர்களுக்கு அகவிலைப்படி நிவாரணம் அளிக்கவும், பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது. விலை உயர்வுக்கு ஈடு செய்யும் வகையில், இது தற்போதைய 28 சதவீத அடிப்படை ஊதியம் / ஓய்வூதியத்திலிருந்து 3 சதவீதம் கூடுதலாக கடந்த ஜூலை 1ம் தேதி முதல் அளிக்கப்படும்.
ஏழாவது மத்திய ஊதிய ஆணையப் பரிந்துரை அடிப்படையில் இந்த அகவிலைப்படி உயர்வு அளிக்கப்பட்டுள்ளது. இந்த அகவிலைப்படி உயர்வுக் காரணமாக, மத்திய அரசுக்கு ஆண்டுக்கு ரூ.9,488.70 கோடிச் செலவு ஏற்படும். இதன் மூலம் 47.14 லட்சம் மத்திய அரசு ஊழியர்களும், 68.62 லட்சம் ஓய்வூதியதாரர்களும் பயனடைவர்.
நிதி அமைச்சகம்
பிரதமர் கிராமப்புறச் சாலை மேம்பாட்டுத் திட்டத்திற்கு 500 மில்லியன் டாலர் கூடுதல் நிதி அளிப்பதற்கான ஒப்பந்தத்தில் இந்திய அரசும் உலக வங்கியும் கையொப்பமிட்டன
பிரதம மந்திரி கிராமப்புறச் சாலை மேம்பாட்டுத் திட்டத்திற்கு 500 மில்லியன் டாலர் கூடுதல் நிதி அளிப்பதற்கான கடன் ஒப்பந்தத்தில் இன்று  இந்திய அரசும் உலக வங்கியும் கையொப்பமிட்டன. இந்திய அரசின் ஊரக மேம்பாட்டு அமைச்சகத்தால் செயல்படுத்தப்படும் பிரதமர் கிராமப்புறச் சாலை மேம்பாட்டுத் திட்டம் பருவநிலை மாற்றங்களுக்கு ஈடு கொடுக்கும் 7,000 கிலோமீட்டர் நீளச் சாலையைப் போடவுள்ளது. இதில் 3,500 கிலோ மீட்டர் நீளச் சாலையானது பசுமைத் தொழில்நுட்பத்தைப் பயன்படுத்தி அமைக்கப்படும்.
2004 ஆம் ஆண்டு பிரதம மந்திரி கிராமப்புறச் சாலை மேம்பாட்டுத் திட்டம் தொடங்கப்பட்டதிலிருந்தே உலக வங்கி அதற்கு நிதி ஆதரவு அளித்துவருகிறது. இதுவரை உலக வங்கி 1.8 பில்லியன் டாலருக்கும் மேல் கடன்வகையில் முதலீடு செய்துள்ளது. பெரும்பாலும் பொருளாதாரத்தில் நலிந்த மற்றும் வட இந்தியாவின் பீகார், இமாச்சலப்பிரதேசம், ஜார்க்கண்ட், மேகாலயா, ராஜஸ்தான், உத்தராகண்ட், உத்தரப் பிரதேசம் ஆகிய மலைப்பிரதேச மாநிலங்களிலேயே இம்முதலீடு செய்யப்பட்டுள்ளது. இது 35,000 கிலோமீட்டர் அளவுக்கு கிராமப்புறச் சாலைகளை இட்டு மேம்படுத்தியுள்ளது. அனைத்துப் பருவநிலைச் சாலைகளுக்கும் செல்லக் கூடிய இந்தச் சாலைகளை 80 லட்சம் மக்கள் பயன்படுத்திவருகின்றனர்.
(Visitor Counter : 82
மின்னணு மற்றும் தகவல் தொழில்நுட்பம்
ஜிஎஸ்டி இ-இன்வாய்ஸ் முறை 3 மாதங்களை நிறைவு செய்தது: 37,000 பேரால் 1680 லட்சம் ரசீதுகள் உருவாக்கப்பட்டுள்ளன
சரக்கு மற்றும் சேவை வரி  செலுத்துவோர், இ-இன்வாய்ஸை  தேசிய தகவல் மைய  இணையதளத்தில் உருவாக்கும் வசதி அறிமுகம் செய்யப்பட்டு மூன்று மாதங்கள் கடந்துள்ளது.
இந்த மூன்று மாதங்களில், 37,000 வரிசெலுத்துவோரால் 1680 லட்சம் ரசீதுகள் உருவாக்கப்பட்டுள்ளன. 2020 டிசம்பர் மாதம் மட்டும் 603 லட்சம் மின்-விலைப்பட்டியல்கள் உருவாக்கப்பட்டுள்ளன. இந்த எண்ணிக்கை நவம்பரில் 589 லட்சமாக இருந்தது.
ஜிஎஸ்டி முறையின் கீழ், சரக்குகளை ஒரு இடத்தில் இருந்து மற்றொரு இடத்துக்கு கொண்டு செல்ல இ-வே ரசீதுகள் பயன்படுத்தப்படுகின்றன. இதேபோல் இ-இன்வாய்ஸ் முறையையும் அமல்படுத்த 35-வது ஜிஎஸ்டி கூட்டத்தில் முடிவு செய்யப்பட்டது.
இன்வாய்ஸ் பதிவு இணையதளத்தில்  பதிவாகும் தகவல்கள், ஜிஎஸ்டி பொது இணையதளத்தில் பகிர்ந்து கொள்ளப்படும். இதன் மூலம் ஜிஎஸ்டி வரி செலுத்துவோருக்கு ஜிஎஸ்டிஆர்1 தாக்கல் எளிதாக இருக்கும். இந்த இ-வே மற்றும் இ-இன்வாய்ஸ்களை என்ஐசி இணையதளத்தில் உருவாக்கும் வசதி கடந்த அக்டோபர் மாதம் அறிமுகம் செய்யப்பட்டது.
கடந்த அக்டோபர் 1-ஆம் தேதி அறிமுகம் செய்யப்பட்ட இந்த இ-இன்வாய்ஸ் முறை, ஜிஎஸ்டி வரிமுறையில் மிகப் பெரிய மாற்றத்தை ஏற்படுத்தியுள்ளது. இதன் மூலம் இந்த நிதியாண்டில் ரூ.500 கோடிக்கு மேல் வருவாய் ஈட்டப்படும்.
என்ஐசி இணையதளத்தில் இன்வாய்ஸ் பதிவு எண்கள் உருவாக்கும் முறை, தடையின்றி சுலபமாக இருப்பதாக, ஜிஎஸ்டி வரி செலுத்துவோரும் கருத்து தெரிவித்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1685566
-----
(Visitor Counter : 181
பெட்ரோலியம் மற்றம் இயற்கை எரிவாயு அமைச்சகம்
ஜி.எஸ்.டி. வரம்புக்குள் பெட்ரோலியப் பொருட்களைச் சேர்க்க திரு.தர்மேந்திர பிரதான் கோரிக்கை
ஜி.எஸ்.டி. வரம்புக்குள் பெட்ரோலியப் பொருட்களைச் சேர்க்க பெட்ரோலியம், இயற்கை எரிவாயு மற்றும் எஃகுத் துறை அமைச்சர் திரு.தர்மேந்திர பிரதான் கோரியுள்ளார். புதுதில்லியில் இன்று செராவீக் ஆதரவில் நடத்தப்பட்ட மூன்றாவது இந்திய எரிசக்தி அமைப்பு கருத்தரங்கில் உரையாற்றிய அவர், இந்த விஷயத்தை ஜி.எஸ்.டி குழுமத்திற்கு மத்திய நிதியமைச்சர் எடுத்துச் செல்ல வேண்டுமென்று கேட்டுக் கொண்டார். குறைந்தபட்சம் இயற்கை எரிவாயு மற்றும் விமான எரிபொருளை ஜிஎஸ்டி-யில் இணைப்பதன் மூலம் தொடக்கத்தை உருவாக்க வேண்டும் என்றும் அவர் கூறினார். பெட்ரோலியப் பொருட்களை ஜிஎஸ்டி வரம்புக்குள் கொண்டு வர வேண்டுமென்பது தொடர்ச்சியான கோரிக்கை என்றும் அமைச்சர் தெரிவித்தார்.
ஏற்கனவே மூன்று சுற்று ஏல நடைமுறைகள் வெற்றிகரமாக பூர்த்தி செய்யப்பட்டிருப்பதால் எரிசக்தி மற்றும் பெட்ரோலியத் துறையில் 2023-க்குள் 58 பில்லியன் அமெரிக்க டாலர் முதலீடு கிடைக்கும் என மதிப்பிடப்பட்டுள்ளதாக அவர் கூறினார். பிரதமர் மோடியின் வழிகாட்டுதல்படி எரிவாயு அடிப்படையிலான பொருளாதாரத்தை மேம்படுத்தத் தனி முக்கியத்துவம் அளிக்கப்படுவதாகவும் அமைச்சர் தெரிவித்தார்.
உலக சராசரியை, குறிப்பாக பொருளாதார ஒத்துழைப்பு மற்றும் வளர்ச்சி அமைப்பு நாடுகளின் சராசரியை விட இந்தியாவில் தனிநபர் கார்பன் வெளியேற்றம் மிகவும் குறைவானது என்றாலும் இதை விடவும் குறைக்கும் பொருளாதாரத்திற்கு அரசு உறுதிபூண்டுள்ளது என்று அமைச்சர் தெரிவித்தார். உலகின் நிலையோடு ஒப்பிடும் போது இந்தியாவின் எரிபொருள் தரம் மிகச் சிறந்தது என்று குறிப்பிட்ட தர்மேந்திர பிரதான், பிஎஸ்6 வகை எரிபொருள் 2020 ஏப்ரல் 1 முதல் இந்தியாவில் கிடைக்கும் என்றார்.
இந்தக் கருத்தரங்கைத் தொடங்கி வைத்துப் பேசிய நிதியமைச்சர் திருமதி. நிர்மலா சீதாராமன், வெளிநாட்டு முதலீட்டாளர்களுக்கு ஈர்ப்புள்ள இடமாக இந்தியா மாறிவருகிறது என்றார். அண்மையில் வெளியிடப்பட்ட பெரு நிறுவன வரிவிகிதங்கள் குறைப்புக்கான அறிவிப்புகள் பற்றி குறிப்பிட்ட அவர், முதலீட்டுக்கான சூழல் தற்போது சாதகமாக உள்ளது என்றார். நிறுவனங்கள் சட்டம், திவால் மற்றும் நொடித்துப் போதல் சட்ட விதிமுறைகளில் திருத்தங்கள் செய்யப்பட்டிருப்பது பற்றியும் கூறிய அவர், தற்போது இணக்கத்தின் மீது கவனம் செலுத்தப்படுகிறது என்றார். எரிசக்தி துறைக்கு உயர் முன்னுரிமை என்பதற்கு உறுதி அளித்த திருமதி. நிர்மலா சீதாராமன், முதலீட்டாளர்களுக்கு வழங்கப்பட்ட உறுதிமொழிகள் மதிக்கப்படும் என்பதை அரசு உத்தரவாதப்படுத்தும் என்றார். சிஓபி-21 இலக்குகளை எட்டுவதற்கு அரசு உறுதிபூண்டுள்ளது என்றும், புதுப்பிக்கவல்ல எரிசக்தி வளங்களுக்கு ஊக்கமளிக்கப்படுவதாகவும் கூறினார். நாட்டில் உள்ள அனைத்து மக்களுக்கும் சமையல் எரிவாயு, மின்சாரம் கிடைப்பதற்கான அரசின் முயற்சிகளைப் பாராட்டிய திருமதி. நிர்மலா சீதாராமன், பெருமளவு மக்கள் பயன்பெற வேண்டும் என்பதற்காக இந்த முயற்சிகளை இயக்கமாக அரசு நடத்தி வருகிறது என்றார்.
‘புதிய இந்தியாவின் எரிசக்தி@75: எரிசக்தி பாதுகாப்பு மற்றும் நீடிக்கும் தன்மையில் சமநிலை பராமரிப்பு’ என்பது இந்தக் கருத்தரங்கின் மையப் பொருளாகும். இந்த 3 நாள் கருத்தரங்கில் 15 நாடுகள் மற்றும் 300 நிறுவனங்களிலிருந்து 1200 பிரதிநிதிகள் கலந்து கொள்கிறார்கள்.